CELEX: 32021R0666
Language: el
Date: 2021-04-22 00:00:00
Title: Εκτελεστικός κανονισμός (ΕΕ) 2021/666 της Επιτροπής της 22ας Απριλίου 2021 για την τροποποίηση του κανονισμού (ΕΕ) αριθ. 923/2012 όσον αφορά τις απαιτήσεις για την αεροπορία επανδρωμένων αεροσκαφών που εκτελούν πτητικές λειτουργίες σε εναέριο χώρο U-space (Κείμενο που παρουσιάζει ενδιαφέρον για τον ΕΟΧ)

23.4.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 139/187
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/666 ΤΗΣ ΕΠΙΤΡΟΠΗΣ
         της 22ας Απριλίου 2021
         για την τροποποίηση του κανονισμού (ΕΕ) αριθ. 923/2012 όσον αφορά τις απαιτήσεις για την αεροπορία επανδρωμένων αεροσκαφών που εκτελούν πτητικές λειτουργίες σε εναέριο χώρο U-space
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/1139 του Ευρωπαϊκού Κοινοβουλίου και του Συμβουλίου, της 4ης Ιουλίου 2018, για τη θέσπιση κοινών κανόνων στον τομέα της πολιτικής αεροπορίας και την ίδρυση Οργανισμού της Ευρωπαϊκής Ένωσης για την Ασφάλεια της Αεροπορίας, και για την τροποποίηση των κανονισμών (ΕΚ) αριθ. 2111/2005, (ΕΚ) αριθ. 1008/2008, (ΕΕ) αριθ. 996/2010, (ΕΕ) αριθ. 376/2014 και των οδηγιών 2014/30/ΕΕ και 2014/53/ΕΕ του Ευρωπαϊκού Κοινοβουλίου και του Συμβουλίου, καθώς και για την κατάργηση των κανονισμών (ΕΚ) αριθ. 552/2004 και (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου και του κανονισμού (ΕΟΚ) αριθ. 3922/91 του Συμβουλίου (1), και ιδίως τα άρθρα 31 και 44,
         Εκτιμώντας τα ακόλουθα:
         
                     (1)
                  
                  
                     Ο εκτελεστικός κανονισμός (ΕΕ) αριθ. 923/2012 της Επιτροπής (2) καθορίζει τους κοινούς κανόνες αέρος και τις επιχειρησιακές διατάξεις σχετικά με τις υπηρεσίες και τις διαδικασίες αεροναυτιλίας που εφαρμόζονται στη γενική εναέρια κυκλοφορία.
                  
               
                     (2)
                  
                  
                     Προκειμένου να δίνεται η δυνατότητα σε επανδρωμένα αεροσκάφη που δεν διαθέτουν υπηρεσία ελέγχου εναέριας κυκλοφορίας να εκτελούν πτητικές λειτουργίες με ασφάλεια παράλληλα με μη επανδρωμένα αεροσκάφη στον εναέριο χώρο U-space, είναι σημαντικό να γνωστοποιείται η θέση των επανδρωμένων αεροσκαφών στους παρόχους υπηρεσιών U-space. Αυτό θα πρέπει να επιτευχθεί με την ηλεκτρονική ευδιακριτότητα των επανδρωμένων αεροσκαφών και με την αποτελεσματική σηματοδότηση της παρουσίας τους μέσω τεχνολογιών επιτήρησης.
                  
               
                     (3)
                  
                  
                     Θα πρέπει να συμπεριληφθούν στον εκτελεστικό κανονισμό (ΕΕ) αριθ. 923/2012 οι εν λόγω απαιτήσεις για την αεροπορία επανδρωμένων αεροσκαφών που εκτελούν πτητικές λειτουργίες στον εναέριο χώρο U-space.
                  
               
                     (4)
                  
                  
                     Οι εν λόγω νέες απαιτήσεις αναμένεται να βελτιώσουν την ασφάλεια, ενισχύοντας την επίγνωση της κατάστασης εντός του εναέριου χώρου U-space.
                  
               
                     (5)
                  
                  
                     Προκειμένου να διασφαλιστεί η ορθή εφαρμογή του παρόντος κανονισμού, θα πρέπει να δοθεί στα κράτη μέλη και στα επηρεαζόμενα ενδιαφερόμενα μέρη επαρκής χρόνος ώστε να προσαρμόσουν τις διαδικασίες τους στο νέο κανονιστικό πλαίσιο.
                  
               
                     (6)
                  
                  
                     Ο Οργανισμός της Ευρωπαϊκής Ένωσης για την Ασφάλεια της Αεροπορίας πρότεινε μέτρα, τα οποία υπέβαλε με τη γνωμοδότηση αριθ. 1/2020 (3), σύμφωνα με το άρθρο 76 παράγραφος 1 του κανονισμού (ΕΕ) 2018/1139.
                  
               
                     (7)
                  
                  
                     Συνεπώς, ο εκτελεστικός κανονισμός (ΕΕ) αριθ. 923/2012 θα πρέπει να τροποποιηθεί αναλόγως.
                  
               
                     (8)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 127 του κανονισμού (ΕΕ) 2018/1139,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κανονισμός (ΕΕ) αριθ. 923/2012 τροποποιείται ως εξής:
            
                        1)
                     
                     
                        τα ακόλουθα σημεία 146) και 147) προστίθενται στο άρθρο 2:
                        
                                    «146)
                                 
                                 
                                    “εναέριος χώρος U-space”, γεωγραφική ζώνη ΣμηΕΑ που ορίζεται από τα κράτη μέλη, στην οποία επιτρέπεται να εκτελούνται πτητικές λειτουργίες ΣμηΕΑ μόνο με την υποστήριξη υπηρεσιών U-space·
                                 
                              
                                    147)
                                 
                                 
                                    “υπηρεσία U-space”, υπηρεσία που βασίζεται σε ψηφιακές υπηρεσίες και αυτοματοποίηση λειτουργιών σχεδιασμένων για την υποστήριξη ασφαλούς, αποδοτικής και προστατευμένης πρόσβασης στον εναέριο χώρο U-space για μεγάλο αριθμό ΣμηΕΑ.»·
                                 
                              
                  
                        2)
                     
                     
                        το στοιχείο SERA.6005 στην ενότητα 6 του παραρτήματος αντικαθίσταται από το ακόλουθο κείμενο:
                        «SERA.6005 Απαιτήσεις για επικοινωνίες, αποκριτή SSR και ηλεκτρονική ευδιακριτότητα στον εναέριο χώρο U-space
                        
                        
                                    α)
                                 
                                 
                                    Ζώνη υποχρεωτικής χρήσης ασύρματου (RMZ)
                                    
                                                1)
                                             
                                             
                                                Οι πτήσεις VFR που εκτελούνται σε τμήματα εναέριου χώρου της κατηγορίας E, ΣΤ ή Ζ και οι πτήσεις IFR που εκτελούνται σε τμήματα του εναέριου χώρου της κατηγορίας ΣΤ ή Ζ που έχουν χαρακτηριστεί ως ζώνη υποχρεωτικής χρήσης ασύρματου (RMZ) από την αρμόδια αρχή, διατηρούν διαρκή φωνητική επικοινωνία αέρα-εδάφους και έχουν αμφίδρομη επικοινωνία, εάν είναι αναγκαίο, στον κατάλληλο δίαυλο επικοινωνίας, εκτός εάν ορίσει διαφορετικά ο πάροχος υπηρεσιών αεροναυτιλίας (ANSP).
                                             
                                          
                                                2)
                                             
                                             
                                                Πριν από την είσοδο σε ζώνη υποχρεωτικής χρήσης ασύρματου, οι χειριστές πραγματοποιούν στον κατάλληλο δίαυλο επικοινωνίας αρχική κλήση με την ονομασία του καλούμενου σταθμού, το χαρακτηριστικό κλήσης, τον τύπο του αεροσκάφους, τη θέση, το επίπεδο, τον σκοπό της πτήσης και άλλες πληροφορίες που ορίζει η αρμόδια αρχή.
                                             
                                          
                              
                                    β)
                                 
                                 
                                    Ζώνη υποχρεωτικής χρήσης αποκριτή (ΤΜΖ)
                                    Όλες οι πτήσεις που πραγματοποιούνται σε εναέριο χώρο που έχει χαρακτηριστεί από την αρμόδια αρχή ως ζώνη υποχρεωτικής χρήσης αποκριτή (TMZ) φέρουν και χρησιμοποιούν αποκριτές δευτερεύοντος ραντάρ επιτήρησης (SSR) που μπορούν να λειτουργούν στις μεθόδους λειτουργίας A και C ή στη μέθοδο λειτουργίας S, εκτός εάν ορίζεται διαφορετικά από εναλλακτικές διατάξεις από τον ANSP για τον συγκεκριμένο εναέριο χώρο.
                                 
                              
                                    γ)
                                 
                                 
                                    Εναέριος χώρος U-space
                                    Επανδρωμένα αεροσκάφη που εκτελούν πτητικές λειτουργίες σε εναέριο χώρο που έχει καθοριστεί από την αρμόδια αρχή ως εναέριος χώρος U-space και δεν διαθέτουν υπηρεσία ελέγχου εναέριας κυκλοφορίας από τον πάροχο υπηρεσιών αεροναυτιλίας (ANSP) καθιστούν συνεχώς ηλεκτρονικά ευδιάκριτη την παρουσία τους στους παρόχους υπηρεσιών U-space.
                                 
                              
                                    δ)
                                 
                                 
                                    Οι εναέριοι χώροι που χαρακτηρίζονται ως ζώνη υποχρεωτικής χρήσης ασύρματου, ζώνη υποχρεωτικής χρήσης αποκριτή ή εναέριος χώρος U-space κοινοποιούνται δεόντως στις εκδόσεις αεροναυτικών πληροφοριών.»
                                 
                              
                  
         
            Άρθρο 2
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 26 Ιανουαρίου 2023.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 22 Απριλίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 212 της 22.8.2018, σ. 1.
         
            (2)  Εκτελεστικός κανονισμός (ΕΕ) αριθ. 923/2012 της Επιτροπής, της 26ης Σεπτεμβρίου 2012, για καθορισμό των κοινών κανόνων αέρος και των επιχειρησιακών διατάξεων σχετικά με τις υπηρεσίες και τις διαδικασίες αεροναυτιλίας και την τροποποίηση του εκτελεστικού κανονισμού (ΕΚ) αριθ. 1035/2011 και των κανονισμών (ΕΚ) αριθ. 1265/2007, (ΕΚ) αριθ. 1794/2006, (ΕΚ) αριθ. 730/2006, (ΕΚ) αριθ. 1033/2006 και (ΕΕ) αριθ. 255/2010 (ΕΕ L 281 της 13.10.2012, σ. 1).
         
            (3)  https://www.easa.europa.eu/document-library/opinions.